DEMCO เด้ง 6% ลุ้นผลงานครึ่งปีหลังสดใส หลังตุุนแบ็กล็อกแน่น-เดินหน้าประมูลงานต่อเนื่อง
DEMCO เด้ง 6% ลุ้นผลงานครึ่งปีหลังสดใส หลังตุุนแบ็กล็อกแน่น-เดินหน้าประมูลงานต่อเนื่อง โดย ณ เวลา 15.09 น. ราคาอยู่ที่ 4.22 บาท บวก 0.24 บาท หรือ 6.03% สูงสุดที่ 4.26 บาท ต่ำสุดที่ 3.96 บาท มูลค่าซื้อขายที่ 45.42 ล้านบาท
26 ก.ย. 2561

ผู้สื่อข่าวรายงานว่า หุ้นบริษัท เด็มโก้ จำกัด (มหาชน) หรือ DEMCO ณ เวลา 15.09 น. ราคาอยู่ที่ 4.22 บาท บวก 0.24 บาท หรือ 6.03% สูงสุดที่ 4.26 บาท ต่ำสุดที่ 3.96 บาท มูลค่าซื้อขายที่ 45.42 ล้านบาท

โดยราคาหุ้นปรับตัวเพิ่มขึ้นทำจุดสูงสุดในรอบกว่า 3 เดือน นับตั้งแต่ราคาหู้นอยู่ที่ระดับ 4.36 บาท เมื่อวันที่ 18 มิ.ย.61
ด้าน บล.แลนด์ แอนด์ เฮ้าส์ ระบุในบทวิเคราะห์ (11 ก.ย.) แนะนำ “ถือ” DEMCO ราคาเป้าหมาย 6 บาท/หุ้น โดยผลประกอบการไตรมาส 2/61 มีกำไรสุทธิ 51 ลบ. เพิ่มขึ้น 129% จากปีก่อน , ลดลง 35% จากไตรมาสก่อน กำไรเพิ่มขึ้นจากปีก่อน สาเหตุหลักจากรายได้จากขาย&amp;บริการ เพิ่มขึ้น 25% จากปีก่อน เป็น 1,170 ลบ. แบ่งเป็น รายได้จากบริการ 961 ลบ. เพิ่มขึ้น 30% จากปีก่อน ตามการเพิ่มขึ้นของรายได้ในงานก่อสร้างสถานีไฟฟ้าย่อยและสายส่งไฟฟ้าแรงสูงให้ กฟผ. รวมถึง รายได้จากขาย เพิ่มขึ้น 107% จากปีก่อน เป็น 209 ลบ. หนุนด้วยการขายเสาโครงเหล็กเพื่อใช้ก่อสร้างระบบสายส่งของ กฟภ.และกฟผ.
อีกทั้ง อัตรากำไรไตรมาส 2/61 ดีขึ้น โดย GPM=11.7% (ไตรมาส 2/60: 10.1%) หลักๆจากงานรับเหมาที่มี GPM สูง พร้อมทั้ง SG&amp;A ทรงตัวจากปีก่อน ที่ 85 ลบ. ซึ่งรวมรายจ่ายพิเศษ (เงินจ่ายชดเชยค่าเสียโอกาสในการผลิตไฟฟ้า) ลดลง 8.19 ลบ. กำไรลดลงจากไตรมาสก่อน จากการลดลงของรายได้จากขาย&amp;บริการ+อัตรากำไร+ส่วนแบ่งกำไรจากบริษัทร่วม&amp;ร่วมค้า (ตามปัจจัยฤดูกาล) ส่งผลให้กำไรครึ่งปีแรก 2561 เท่ากับ 128 ลบ. เพิ่มขึ้น 71% จากครึ่งปีก่อน และคิดเป็น 70% ของกำไรทั้งปี 61 ประมาณการดังกล่าวจึงเป็นไปได้สูง
ทั้งนี้ โครงการในมือ (Backlog) อยู่ที่ 3,131 ลบ. (6 ก.ย.61) คาดว่าจะทยอยรับรู้รายได้ในครึ่งปีหลัง 61-62 รวมทั้งบริษัทยังมีงานใหม่ต่อเนื่อง จากการเปิดประมูลโครงการต่างๆ ของภาครัฐ ได้แก่ การประมูลงานติดตั้งสายส่งและสถานีไฟฟ้าย่อยของ กฟผ. มูลค่างาน 1 หมื่นลบ./ปี (ในส่วนของบริษัทเข้าประมูล) จากมูลค่าทั้งหมดราว 2 หมื่นลบ./ปี (ปี 61-65) รวมถึงการประมูลงานด้านวิศวกรรมไฟฟ้า ระบบสายส่ง และสถานีไฟฟ้าของ กฟภ. มูลค่า 7 พันลบ./ปี รวมถึงกฟน. (400-500 ลบ.) 3) งานเสาส่งโทรคมนาคม 300-400 ลบ. และการวางสายไฟฟ้าลงใต้ดิน มูลค่า 2,600 ลบ./ปี ซึ่งจะทำให้ Backlog เพิ่มขึ้น หากบริษัทชนะประมูล
อย่างไรก็ตาม DEMCO ได้ปรับปรุงฐานเสากังหันลมห้วยบง เฟส 1 จำนวน 40 ต้น และ 15 ต้นในเฟส 2 (จาก 41 ต้น) รวมเป็น 55 ต้นแล้วเสร็จ ส่วนที่เหลือ 26 ต้น ใช้ระยะเวลาซ่อม 4.5 เดือน ปัจจุบัน WEH ซึ่งเป็นเจ้าของโรงไฟฟ้าห้วยบง ยังอยู่ระหว่างพิจารณาทางเลือกต่างๆ ของแบบที่ใช้ในการปรับปรุงฐานเสา จึงทำให้การเริ่มปรับปรุงฐานเสาล่าช้าจากแผนเดิมใน มิ.ย.หรือ ก.ค.61 และอาจจะเสร็จไม่ทันภายในปีนี้
โดยการซ่อมฐานเสาที่ล่าช้า และคดีฟ้องร้องระหว่างผู้ถือหุ้นรายเดิมกับรายใหม่ ทำให้เกิดความไม่แน่นอนหรือเป็นอุปสรรคต่อการขายหุ้น IPO ของ WEH ที่เดิมคาดว่าอยู่ในปี 62 และอาจส่งผลกระทบทางอ้อมต่อ DEMCO ซึ่งถือหุ้นอยู่ 3.9% (4.2 ล้านหุ้น) ใน WEH
ทั้งนี้ แนะนำ “ถือลงทุน” โดยราคาหุ้นอาจปรับขึ้นได้จำกัดในระยะสั้น เนื่องจากความล่าช้าในการขายหุ้น IPO ของ WEH อย่างไรก็ดี Backlog ของบริษัทยังเติบโตต่อเนื่อง จะช่วยพยุงผลประกอบการปี 61-62 ราคาเป้าหมาย 6 บ. โดยอิง P/B=1.4x (ต่ำกว่าค่าเฉลี่ยย้อนหลัง 3 ปีที่ 1.6x); คาดการณ์ปี 2561 มูลค่าตามบัญชี (Book value : BV) =4.39 บ. (ปี 62=6 บ.)